open-index/open-wikipedia-markdown huggingface dataset:
Δυσλειτουργία ευσταχιανής σάλπιγγας

Η **δυσλειτουργία ευσταχιανής σάλπιγγας** ορίζεται ως οι διαταραχές της πίεσης στο μέσο αυτί που οδηγούν σε συμπτώματα. Τα συμπτώματα συχνά περιλαμβάνουν το αίσθημα πληρότητας, τους ήχους σκασίματος ή τον πόνο στο αυτί. Άλλα συμπτώματα μπορεί να περιλαμβάνουν το βουητό ή τη μειωμένη ακοή.

Οι αιτίες μπορεί να περιλαμβάνουν μια λοίμωξη του ανώτερου αναπνευστικού συστήματος, την αλλεργική ρινίτιδα, μεταβολές της πίεσης ή την πρόσφατη απώλεια βάρους. Η διάγνωση βασίζεται στα συμπτώματα και στην κλινική εξέταση. Διακρίνεται σε τρεις τύπους: στην αποφρακτικού τύπου, στην οποία η ευσταχιανή σάλπιγγα δεν ανοίγει, στην προκαλούμενη από μεταβολές της πίεσης και στη χαίνουσα, στην οποία η ευσταχιανή σάλπιγγα δεν κλείνει σωστά. Επίσης, διακρίνεται σε οξεία και σε χρόνια ανάλογα με το αν διαρκεί λιγότερο ή περισσότερο από 3 μήνες.

Η θεραπεία εξαρτάται από την πιθανή αιτία. Μπορεί να περιλαμβάνει την αντιμετώπιση της γαστροοισοφαγικής παλινδρόμησης, την αποφυγή των αλλεργιογόνων, τη χειρουργική αφαίρεση των υπερτροφικών αμυγδαλών ή τη διαστολή της ευσταχιανής σάλπιγγας. Επηρεάζει περίπου το 1% των ενηλίκων. Οι άντρες είναι πιο πιθανό να επηρεαστούν σε ηλικία κάτω των 20 ετών, ενώ οι γυναίκες είναι πιο πιθανόν να επηρεαστούν σε μεγαλύτερες ηλικίες.
Ζρίνκα Τσβίτεσιτς

Η **Ζρίνκα Τσβίτεσιτς** (Κροατικά: Zrinka Cvitešić, γεννημένη στις 18 Ιουλίου του 1979) είναι μια Βόσνια  ηθοποιός του κινηματογράφου, της τηλεόρασης και του θεάτρου από την Κροατία.

## Βιογραφία
Η Ζρίνκα Τσβίτεσιτς, η μεγαλύτερη από τις δύο κόρες στην οικογένειά της, γεννήθηκε στο Κάρλοβατς, στην κομητεία του Κάρλοβατς, από τον Ιβάν και τη Βίσνια Τσβίτεσιτς. Η μητέρα της έπαιζε εκκλησιαστικό όργανο σε μια τοπική καθολική ενορία κοντά στην πόλη της. Η Τσβίτεσιτς ξεκίνησε να παίζει θέατρο στο δημοτικό σχολείο και ο πρώτος της ρόλος ήταν η Σταχτοπούτα.  Ως θεατρική ηθοποιός, είναι μέλος του Κροατικού Εθνικού Θεάτρου από το 2005. Τον Απρίλιο του 2013, η Τσβίτεσιτς έκανε το ντεμπούτο της στο Γουέστ Εντ, παίζοντας στο Θέατρο Phoenix του Λονδίνου ως "Κορίτσι" στο μιούζικαλ *Once*. Η ερμηνεία της έλαβε διθυραμβικές κριτικές και κέρδισε το βραβείο Λόρενς Ολίβιε για την καλύτερη ηθοποιό σε μιούζικαλ.  

Για την ερμηνεία της στην ταινία του 2005 *Τι είναι ένας άντρας χωρίς μουστάκι;* η Τσβίτεσιτς κέρδισε βραβεία για την καλύτερη ηθοποιό σε πρωταγωνιστικό ρόλο τόσο στο 53ο Φεστιβάλ Κινηματογράφου της Πούλα  όσο και στο 11ο Φεστιβάλ Κινηματογράφου του Σαράγεβο.  Επίσης, έλαβε το βραβείο Shooting Stars, το ετήσιο βραβείο ερμηνείας για ανερχόμενους ηθοποιούς από τη European Film Promotion, στο 60ό Διεθνές Φεστιβάλ Κινηματογράφου του Βερολίνου το 2010.  Η Τσβίτεσιτς έχει τιμηθεί με το Golden Arena, το κορυφαίο βραβείο στο Φεστιβάλ Κινηματογράφου της Πούλα για την ερμηνεία της στην ταινία *[[Na putu|Στο μονοπάτι]]*.

Το 2012, πρωταγωνίστησε στη γερμανική ταινία *Αγαπημένη μου πατρίδα* ως Σέρβα χήρα που ζει με τους δύο γιους τηςσε μια μικρή πόλη, η οποία χωρίζεται από τον ποταμό Ιμπάρ σε σερβικό και αλβανικό μέρος. 

## Προσωπική ζωή
Η Ζρίνκα Τσβίτεσιτς είχε μια σχέση με τον Κροάτη μουσικό Χρβόγιε Ρούπτσιτς, αλλά το ζευγάρι χώρισε το 2014.  Τον τελευταίο καιρό, έχει σχέση με τον ποδοσφαιριστή Νίκο Κράνιτσαρ από τότε που γνωρίστηκαν, το 2014. 

## Φιλμογραφία
[δεξιά|μικρογραφία|250x250εσ|Οι Μπριτ Ρόμπερτσον, Αναΐς Ντεμουστιέ, Πίλα Ωιτάλα, Ζρίνκα Τσβίτεσιτς, [Φρίντα Πίντο και Τζέσικα Τσάστεϊν στο Διεθνές Φεστιβάλ Κινηματογράφου Hamptons]]

## Παραπομπές

## Εξωτερικοί σύνδεσμοι

* 
Κατηγορία:Γυναίκες ηθοποιοί μουσικού θεάτρου
Κατηγορία:Κροάτες ηθοποιοί
Συμφωνική Ορχήστρα του Ντουμπρόβνικ

Η **Συμφωνική Ορχήστρα του Ντουμπρόβνικ** (Κροατικά: Dubrovački simfonijski orkestar) είναι μια επαγγελματική μουσική ορχήστρα από την πόλη του Ντουμπρόβνικ στον Κροατία και αποτελεί τον κύριο μουσικό εκπρόσωπο της περιοχής του Ντουμπρόβνικ. Στο έργο της, η ορχήστρα συνεχίζει την μουσική ιστορία που ξεκίνησε κατά την παλαιότερη Δημοκρατία του Ντουμπρόβνικ (τότε Ραγκούσα, 1358 – 1808).

## Ιστορία
Η μουσική στο Ντουμπρόβνικ αναπτύχθηκε με την υποστήριξη των πιο εύπορων μελών της αριστοκρατίας. Σχηματίστηκαν τα πρώτα μουσικά συγκροτήματα για να πραγματοποιήσουν συναυλίες προς τιμήν του προστάτη της πόλης, αγίου Βλασίου (τοπικό όνομα Σβέτι Βλάχο). Για αυτές τις συναυλίες επιλέγονταν μόνο οι πιο ταλαντούχοι μουσικοί.

Καθώς αυξανόταν ο αριθμός των μουσικών στη Δημοκρατία της Ραγούσας, η Γερουσία αποφάσισε να εισαγάγει ειδικευμένους καθηγητές οι οποίοι θα μπορούσαν να διδάξουν μουσική στους νέους. Εκτός από τη διδασκαλία, αυτοί οι καθηγητές έπαιζαν στην ορχήστρα *Η μουσική του Κνεζ* (Κροατικά: ) Η μουσική επιρροή κατά τη διάρκεια εκείνης της περιόδου προερχόταν κυρίως από τις ιταλικές πόλεις-κράτη, επομένως οι καθηγητές τότε ήταν ως επί το πλείστον από την Ιταλία. Οι νέοι μουσικοί επέκτειναν τη μουσική τους εκπαίδευση συχνότερα στις πόλεις της Νάπολης και της Ρώμης.

Στη σύγχρονη εποχή, μια ορχήστρα σχηματίστηκε στις 25 Αυγούστου 1925 με την ονομασία Φιλαρμονική Ορχήστρα του Ντουμπρόβνικ. Η πρώτη συμφωνική συναυλία πραγματοποιήθηκε στο Θέατρο Marin Držić υπό τον Πολωνό μαέστρο Ταντέους Συγκιετύνσκι, τότε μαέστρο του θιάσου της Όπερας της Βαρσοβίας. Οι κριτικές για την παράσταση ήταν καλές και οι δραστηριότητες της ορχήστρας σύντομα χρηματοδοτήθηκαν από την τοπική αυτοδιοίκηση.

Με την πάροδο των ετών, η ορχήστρα άλλαξε το όνομά της αρκετές φορές. Το 1946 πήρε το όνομα Ορχήστρα της Πόλης του Ντουμπρόβνικ. Το 1992, άρχισε να συνεργάζεται στενά με το Θερινό Φεστιβάλ του Ντουμπρόβνικ και άλλαξε το όνομά της σε Ορχήστρα του Φεστιβάλ του Ντουμπρόβνικ. Το τρέχον όνομα υιοθετήθηκε το 1995.

Με την πάροδο των ετών, πολλοί γνωστοί μαέστροι και ερμηνευτές έχουν παίξει με την ορχήστρα, μεταξύ των οποίων οι: Λόβρο φον Ματάτσιτς, Ζούμπιν Μέχτα, Κίριλ Κοντράσιν, Ερνστ Μέρζεντόρφερ, Χένρικ Σέρινγκ, Μστισλάβ Ροστροπόβιτς, Αντόνιο Γιανίγκρο, Γεχούντι Μενουχίν, Άντον Νανούτ, Νταβίντ Οϊστράχ, Σβιατοσλάβ Ρίχτερ.

## Σημερινή εποχή
Η ορχήστρα εμφανίζεται τακτικά στο Θερινό Φεστιβάλ του Ντουμπρόβνικ. Το ρεπερτόριό της περιλαμβάνει πολλά από τα κλασικά έργα του Ντουμπρόβνικ από τον 18ο αιώνα, ειδικά εκείνα των Λούκα Σορκοτσέβιτς και Ιβάν Μάνε Γιάρνοβιτς. Η ορχήστρα διοργανώνει επίσης συναυλίες στο αίθριο του Ανακτόρου του Ρέκτορα, ενώ παράλληλα πραγματοποιεί εμφανίσεις σε όλη την Κροατία και διεθνώς. Καθ' όλη τη διάρκεια του έτους, η Συμφωνική Ορχήστρα του Ντουμπρόβνικ διοργανώνει μουσικά φεστιβάλ που προσελκύουν κοινό από όλο τον κόσμο. Η ορχήστρα χρησιμοποιεί την αίθουσα συναυλιών Slanica, η οποία έχει χωρητικότητα 170 άτομα. 

## Παραπομπές

## Εξωτερικοί σύνδεσμοι

* 
Κατηγορία:Ντούμπροβνικ
Κατηγορία:Ορχήστρες
Επίσκοπος Κερασούντος Χριστοφόρος

Ο **Επίσκοπος Κερασούντος Χριστοφόρος** (κατά κόσμον *Νικόλαος Κρικέλης*, Τζηλόνγκ Αυστραλίας, 27 Μαρτίου 1981) είναι Έλληνας θεολόγος και ιεράρχης του Οικουμενικού Πατριαρχείου, ο οποίος διατελεί βοηθός επίσκοπος και πρωτοσυγκελλεύων της Ιεράς Αρχιεπισκοπής Αυστραλίας.

## Βιογραφικά στοιχεία
Ο κατά κόσμον Νικόλαος Κρικέλης γεννήθηκε στην πόλη Τζήλονγκ της Πολιτείας Βικτώριας της Αυστραλίας στις 27 Μαρτίου 1981 και γαλουχήθηκε από τους γονείς του, Πρωτοπρεσβύτερο Ιορδάνη Κρικέλη και την Πρεσβυτέρα Πολυξένη.

Σπούδασε επιχειρησιακές σπουδές - λογιστική στο Πανεπιστήμιο της Βικτώρια. Το 2008 έλαβε το πτυχίο πρωτοβάθμιας και δευτεροβάθμιας εκπαιδεύσεως, από το ίδιο Πανεπιστήμιο και εργάσθηκε στην καθολική εκπαίδευση για δέκα έτη. Το 2015 αποφοίτησε από το Αυστραλιανό Καθολικό Πανεπιστήμιο, λαμβάνοντας μεταπτυχιακό δίπλωμα στις Καθολικές Σπουδές. Το 2019 απεφοίτησε από τη Θεολογική Σχολή του Αποστόλου Ανδρέου στο Σίδνεϊ, λαμβάνοντας πτυχίο θεολογίας, με κυρία ειδίκευση στην Ποιμαντική Θεολογία και δευτερεύουσα στις Βιβλικές Σπουδές.

Στις 30 Αυγούστου 2019 εκάρη μοναχός. Στις 24 Οκτωβρίου 2019 χειροτονήθηκε διάκονος από τον Αρχιεπίσκοπο Αυστραλίας Μακάριο, στον Ιερό Ναό Αγίου Δημητρίου Ascot Vale. Στις 4 Δεκεμβρίου 2019 διορίστηκε διευθυντής του Ιδιαίτερου Γραφείου του Αρχιεπισκόπου. Στις 29 Ιουνίου 2020 χειροτονήθηκε πρεσβύτερος και χειροθετήθηκε αρχιμανδρίτης από τον ίδιο αρχιερέα, στον Καθεδρικό Ιερό Ναό Ευαγγελισμού της Θεοτόκου στο Σίδνεϊ. Υπηρέτησε ως εφημέριος στον Καθεδρικό Ιερό Ναό Ευαγγελισμού της Θεοτόκου Σίδνεϊ. Στις 5 Οκτωβρίου 2021, ανέλαβε Πρωτοσύγκελλος της Ιεράς Αρχιεπισκοπής Αυστραλίας. Στις 9 Μαΐου 2022, ο Αρχιεπίσκοπος Αυστραλίας Μακάριος του απένειμε, με την ευλογία του Οικουμενικού Πατριάρχη Βαρθολομαίου, το οφφίκιο του Αρχιμανδρίτη του Οικουμενικού Θρόνου.

Στις 29 Αυγούστου 2025 εξελέγη από την Αγία και Ιερά Σύνοδο του Οικουμενικού Πατριαρχείου τιτουλάριος Επίσκοπος Κερασούντος, βοηθός της Ιεράς Αρχιεπισκοπής Αυστραλίας. Στις 26 Σεπτεμβρίου του ιδίου έτους, έδωσε το Μέγα Μήνυμα στον Καθεδρικό Ιερό Ναό Ευαγγελισμού της Θεοτόκου Σίδνεϊ. Χειροτονήθηκε στον επισκοπικό βαθμό δύο ημέρες αργότερα, από τον Αρχιεπίσκοπο Αυστραλίας Μακάριο, συμπαραστατούμενο από ιεράρχες του Οικουμενικού Πατριαρχείου, του Πατριαρχείου Αλεξανδρείας και της Εκκλησίας της Ελλάδος. Συνεχίζει τη διακονία του ως Πρωτοσυγκελλεύων της Ιεράς Αρχιεπισκοπής Αυστραλίας και Επίτροπος της Αμέσου Αρχιεπισκοπικής Περιφέρειας.

## Παραπομπές

Κερασούντος Χριστοφόρος
Κερασούντος Χριστοφόρος
Γκούντλαντ (Κάνσας)

Το **Γκούντλαντ** (αγγλικά: Goodland) είναι πόλη και η έδρα της Κομητείας Σέρμαν του Κάνσας των Ηνωμένων Πολιτειών. Σύμφωνα με την απογραφή του 2020, ο πληθυσμός της πόλης ανερχόταν στους 4.465 κατοίκους.  Πήρε το όνομά του από το Γκούντλαντ της Ιντιάνα. Η πόλη φιλοξενεί το δημόσιο τεχνικό κολλέγιο Fort Hays Tech Northwest.

Το Γκούντλαντ βρίσκεται στο βορειοδυτικό τμήμα του Κάνσας, κοντά στα σύνορα με το Κολοράντο, και αποτελεί σημαντικό εμπορικό και διοικητικό κέντρο της περιοχής. Η πόλη διασχίζεται από τον διαπολιτειακό αυτοκινητόδρομο 70, ο οποίος τη συνδέει με τις μεγαλύτερες πόλεις της περιοχής.

Σύμφωνα με το Γραφείο Απογραφής των ΗΠΑ, η πόλη έχει συνολική έκταση 4,37 τετραγωνικά μίλια (11,32 km2), εκ των οποίων τα 4,36 τετραγωνικά μίλια (11,29 km2) είναι στεριά και τα 0,01 τετραγωνικά μίλια (0,03 km2) είναι νερό.

## Παραπομπές


## Εξωτερικοί σύνδεσμοι
* 

Κατηγορία:Πόλεις του Κάνσας
Κατηγορία:Έδρες κομητειών του Κάνσας
Κύπελλο Ελλάδος καλαθοσφαίρισης γυναικών 2025-2026

μικρογραφία|Η Αφίσα της Ε.Ο.Κ. για το Fnal 4 της διοργάνωσης
Το Κύπελλο Ελλάδος Καλαθοσφαίρισης Γυναικών αποτελεί τη σημαντικότερη διοργάνωση γυναικείας καλαθοσφαίρισης στην Ελλάδα που διεξάγεται με σύστημα απλού αποκλεισμού και στην οποία συμμετέχουν ομάδες περισσότερων του ενός αγωνιστικού επιπέδου της πυραμίδας Πρωταθλημάτων της χώρας. Το **Κύπελλο Ελλάδος της αγωνιστικής περιόδου 2025-26** αποτέλεσε την 31η πρώτη έκδοση της διοργάνωσης. 
## A΄ φάση και προημιτελικά
Οι αγώνες της A΄ φάσης διεξήχθησαν το Σαββατοκύριακο 27-28 Σεπτεμβρίου 2025 και συμμετείχαν οι ομάδες που κατέλαβαν από την 5η έως την 9η στην Α1 γυναικών της προηγούμενης σεζόν, οι Αμύντας Δάφνης - Υμηττού και Ανόρθωση Βόλου που προάχθησαν στην Α1 γυναικών από την Α2 και οι Εσπερίδες Καλλιθέας που αποδέχθηκαν πρόσκληση.

Οι αγώνες των Προημιτελικών έλαβαν μέρος στις 7 Ιανουαρίου 2026 και στις 4 ομάδες που προκρίθηκαν προστέθηκαν οι: Ολυμπιακός, Αθηναϊκός, Παναθηναϊκός, Πρωτέας Βούλας οι οποίοι είχαν καταλάβει τις πρώτες τέσσερις θέσεις του πρωταθλήματος της προηγούμενης περίδου.

## Final Four 2026
Μετά από απόφαση της Ε.Ο.Κ. το Final Four 2026 έλαβε μέρος στην Ελευθερούπολη Καβάλας το τριήμερο 27-29 Μαρτίου. 

Κατηγορία:Κύπελλο Ελλάδος καλαθοσφαίρισης γυναικών
Κατηγορία:Καλαθοσφαίριση το 2025
Κατηγορία:Καλαθοσφαίριση το 2026
Παναγιώτης Τουλιάτος

Ο **Παναγιώτης Τουλιάτος** (γενν. 1944) είναι Έλληνας αρχιτέκτονας μηχανικός και ομότιμος καθηγητής στην Σχολή Αρχιτεκτόνων Μηχανικών του Εθνικού Μετσόβιου Πολυτεχνείου (ΕΜΠ). Είναι γνωστός για το έργο και τη διδασκαλία του στον τομέα των ξύλινων κατασκευών και της αρχιτεκτονικής τεχνολογίας. Σήμερα υπηρετεί ως καθηγητής στο Frederick University της Κύπρου.

## Καριέρα
Ο Τουλιάτος δίδαξε για 35 χρόνια στο ΕΜΠ αντικείμενα που σχετίζονται με την αρχιτεκτονική τεχνολογία, με ιδιαίτερη έμφαση στις δομικές εφαρμογές του ξύλου και τις σύγχρονες μεθόδους ξύλινης δόμησης. Επίσης διετέλεσε ως Πρόεδρος του Τμήματος Αρχιτεκτονικής του Πανεπιστημίου Frederick την περίοδο 2009-2014.

Διετέλεσε επίσης καθηγητής της Ανωτάτης Ακαδημίας του Πυροσβεστικού Σώματος και επιστημονικός υπεύθυνος και εκπρόσωπος της Ελλάδας στην CEN για τον Ευρωκώδικα EC-5. Χρημάτισε ως επιστημονικός υπεύθυνος αρκετών ερευνητικών προγραμμάτων σχετικών με την κατασκευαστική ανάλυση, την αποτίμηση συμπεριφοράς και προτάσεις επισκευής και αποκατάστασης ιστορικών και μνημειακών κατασκευών. Είναι συγγραφέας πολλών επιστημονικών άρθρων, διδακτικών βοηθημάτων και βιβλίων. 

Έχει συμβάλει στην προώθηση της χρήσης του ξύλου ως δομικού υλικού στη σύγχρονη αρχιτεκτονική, τόσο μέσω της διδασκαλίας όσο και μέσω ερευνητικής και μελετητικής δραστηριότητας. Το έργο του εστιάζει στη βιωσιμότητα, την οικολογική δόμηση και την αξιοποίηση του ξύλου ως ανανεώσιμου υλικού.

Το ερευνητικό και διδακτικό του έργο επικεντρώνεται στα εξής πεδία: Ξύλινες φέρουσες κατασκευές, Βιοκλιματική και βιώσιμη αρχιτεκτονική, Τεχνολογία υλικών στην αρχιτεκτονική, Σύγχρονες εφαρμογές σύνθετων ξύλινων συστημάτων. Ο Τουλιάτος θεωρείται από τους σημαντικούς Έλληνες ακαδημαϊκούς που συνέβαλαν στην επανεισαγωγή και ενίσχυση του ενδιαφέροντος για το ξύλο ως κύριο δομικό υλικό στη σύγχρονη αρχιτεκτονική πρακτική στην Ελλάδα. 

Κατά τη θητεία του στην Κύπρο, μαζί με τους συνεργάτες του οργάνωσε και εφάρμοσε το Π.Σ. του Αρχιτέκτονα Μηχανικού (integrated master), και επίσης ανέπτυξε το διατμηματικό ΜΠΣ στη «Συντήρηση και Αποκατάσταση Ιστορικών Κατασκευών και Μνημείων» για την προστασία και την προαγωγή του ανθρώπινου πολιτισμού μέσα από την έρευνα και τη διδασκαλία ειδικών θεμάτων προστασίας και αποκατάστασης των ιστορικών και μνημειακών κατασκευών. Έτσι, το 2023, ο Τουλιάτος τιμήθηκε και βραβεύτηκε ως επίτιμο μέλος του Επιστημονικού και Τεχνικού Επιμελητηρίου της Κύπρου (ΕΤΕΚ) για το έργο του.

## Παραπομπές


## Εξωτερικοί σύνδεσμοι
* "Η συνεισφορά του ξύλου ως φυσικό δομικό ανακυκλώσιμο υλικό" διάλεξη
* "Ρευστές μορφώσεις" διάλεξη

Κατηγορία:Έλληνες πανεπιστημιακοί
Κατηγορία:Έλληνες επιστήμονες
Κατηγορία:Έλληνες αρχιτέκτονες
Κατηγορία:Μέλη της Ακαδημίας Αθηνών
Κατηγορία:Απόφοιτοι του Εθνικού Μετσόβιου Πολυτεχνείου
Επίσκοπος Κομάνων Μιχαήλ

Ο **Επίσκοπος Κομάνων Μιχαήλ** (κατά κόσμον *Μιχαήλ Αλεξέγεβιτς Ανίσενκο - [[Ουκρανική γλώσσα|ουκρανικά]]: Аніщенко Михайло Олексійович*, Χαμπάροφσκ, 18 Σεπτεμβρίου 1976) είναι Ουκρανός θεολόγος και ιεράρχης του Οικουμενικού Πατριαρχείου, που υπηρετεί ως Έξαρχος του Οικουμενικού Πατριάρχη στην Ουκρανία και ως Προεστώς του Ιερού Σταυροπηγίου Αγίου Αποστόλου Ανδρέου του Πρωτοκλήτου στο Κίεβο.

## Βιογραφικά στοιχεία
Ο Επίσκοπος Μιχαήλ γεννήθηκε στο Χαμπάροφσκ της Ρωσικής Σοβιετικής Ομοσπονδιακής Σοσιαλιστικής Δημοκρατίας στις 18 Σεπτεμβρίου 1976, γιός Ουκρανού στρατιωτικού. Ολοκλήρωσε την εγκύκλιο εκπαίδευσή του στην πόλη Λουτσκ της επαρχίας Όμπλαστ Βολίν της Ουκρανίας και το 1998 αποφοίτησε από το Θεολογικό Σεμινάριο της Ορθόδοξης Εκκλησίας Ουκρανίας στο Βολίν. Έχει πραγματοποιήσει θεολογικές σπουδές εξ αποστάσεως στο Ορθόδοξο Πανεπιστήμιο του Αγίου Τύχωνα. Σπούδασε θεολογία στη Θεολογική Σχολή του Εθνικού και Καποδιστριακού Πανεπιστημίου Αθηνών, από όπου αποφοίτησε το 2012. Πραγματοποίησε μεταπτυχιακές σπουδές στο Ινστιτούτο Μεταπτυχιακών Σπουδών Ορθοδόξου Θεολογίας του Ορθοδόξου Κέντρου του Οικουμενικού Πατριαρχείου στο Σαμπεζί της Γενεύης, το οποίο συνεργάζεται με τη Ρωμαιοκαθολική Θεολογική Σχολή του Πανεπιστημίου του Φριβούργου και την Προτεσταντική Θεολογική Σχολή του Πανεπιστημίου της Γενεύης.

Το 1994 ειροτονήθηκε διάκονος και Πρεσβύτερος από τον Αρχιεπίσκοπο Βολυνίας και Λούτσκ Νήφων. Διετέλεσε εφημέριος στον Ιερό Καθεδρικό Ναό Αγίων Πάντων Λουτσκ. Διετέλεσε διδάσκαλος και γραμματέας του Ακαδημαϊκού Συμβουλίου της Θεολογικής Σχολής Βολίν. Το 2011 εντάχθηκε στην Ιερά Μητρόπολη Πισιδίας και υπηρέτησε ως ιερατικός προϊστάμενος της Ορθόδοξης Κοινότητας Αγίου Αλυπίου στην Αττάλεια. Το 2013 έλαβε το οφφίκιο του Αρχιμανδρίτη του Οικουμενικού Θρόνου. Το 2018 εντάχθηκε στην Ιερά Μητρόπολη Ιεραπύτνης και Σητείας και στο μοναχολόγιο της Ιεράς Μονής Παναγίας Φανερωμένης Ιεράπετρας. Με απόφαση της Ιεράς Επαρχιακής Συνόδου της Εκκλησίας Κρήτης, αποσπάσθηκε στο Οικουμενικό Πατριαρχείο. Στις 12 Ιανουαρίου 2019, με απόφαση του Οικουμενικού Πατριάρχη Βαρθολομαίου, ορίστηκε Προεστώς του Ιερού Σταυροπηγίου Αγίου Αποστόλου Ανδρέου του Πρωτοκλήτου του Οικουμενικού Πατριαρχείου στο Κίεβο, ενθρονιστείς στην θέση αυτή από τον Μητροπολίτη Γαλλίας Εμμανουήλ στις 2 Φεβρουαρίου του ιδίου έτους.

Στις 6 Οκτωβρίου 2020, εξελέγη από την Αγία και Ιερά Σύνοδο του Οικουμενικού Πατριαρχείου τιτουλάριος Επίσκοπος Κομάνων για να συνεχίσει τη διακονία του ως Έξαρχος του Οικουμενικού Πατριάρχη στην Ουκρανία. Χειροτονήθηκε στον επισκοπικό βαθμό στις 8 Νοεμβρίου του ιδίου έτους, στον Ιερό Ναό Παμμεγίστων Ταξιαρχών στο Μέγα Ρεύμα της Κωνσταντινούπολης, από τον Οικουμενικό Πατριάρχη Βαρθολομαίο.

## Παραπομπές

## Εξωτερικοί σύνδεσμοι
Ιστοσελίδα Σταυροπηγίου Αγίου Ανδρέα Κιέβου

Κομάνων Μιχαήλ
Άλσος Ελληνικής Ναυτικής Παράδοσης

μικρογραφία|Θωρηκτό
μικρογραφία|Τριήρης
Το Άλσος Ελληνικής Ναυτικής Παράδοσης είναι υπαίθριος χώρος πολιτισμού και αναψυχής στο Παλαιό Φάληρο, Αττική. Αποτελεί σημείο αναφοράς για την παρουσίαση της ελληνικής ναυτικής ιστορίας και φιλοξενεί ιστορικά πλοία–μουσεία και ναυτικά εκθέματα μεγάλης σημασίας.

## Κύρια στοιχεία
* Τοποθεσία: Παλαιό Φάληρο, Αττική, Ελλάδα
* Κύριο αξιοθέατο: Θωρηκτό *[[Γεώργιος Αβέρωφ (θωρακισμένο καταδρομικό)|Γεώργιος Αβέρωφ]]*
* Άλλα εκθέματα: Υποβρύχιο *[[Πρωτεύς ΙΙ (υποβρύχιο)|Πρωτεύς]]* (S-113), Τριήρης *[[Ολυμπιάς]]*
* Χρήση: Πολιτιστικός και εκπαιδευτικός χώρος ναυτικής κληρονομιάς

## Ιστορικό και ίδρυση
Το Άλσος δημιουργήθηκε στο πλαίσιο πρωτοβουλίας για τη διατήρηση και ανάδειξη της ελληνικής ναυτικής παράδοσης. Ο χώρος αναπτύχθηκε κατά μήκος του παραλιακού μετώπου του Παλαιού Φαλήρου, κοντά στη Μαρίνα Φλοίσβου, όπου ελλιμενίζονται πλοία–μουσεία που τεκμηριώνουν τη ναυτική ιστορία από τις αρχές του 20ού αιώνα και μετά.

## Εκθέματα και ναυτικά μουσεία
μικρογραφία|Υποβρύχιο (S113)
Κυρίαρχο έκθεμα αποτελεί το ιστορικό θωρηκτό Γεώργιος Αβέρωφ, το οποίο υπηρέτησε στον Ελληνικό Στόλο από το 1911 έως το 1952 και σήμερα λειτουργεί ως πλωτό μουσείο. Το ιστορικό υποβρύχιο «Πρωτεύς» (S-113) μεταφέρθηκε και αυτό με επιτυχία στο Φάληρο, όπου θα λειτουργήσει ως το πρώτο υποβρύχιο-μουσείο στην Ελλάδα, ενταγμένο στο νέο Πάρκο Ναυτικής Παράδοσης, καθώς και η τριήρης Ολυμπιάς.

## Πολιτιστικός ρόλος και δραστηριότητες
Το Άλσος λειτουργεί ως ανοιχτός χώρος επίσκεψης, εκπαίδευσης και εθνικής μνήμης. Διοργανώνει εκδηλώσεις, εκπαιδευτικά προγράμματα και τελετές επετειακού χαρακτήρα, συμβάλλοντας στη γνωριμία του κοινού με τη ναυτική ταυτότητα της Ελλάδας και την ιστορική της συνέχεια.Το Άλσος Ελληνικής Ναυτικής Παράδοσης (με το Αβέρωφ, Πρωτεύς κ.ά.) θα ενταχθεί στο ευρύτερο Πάρκο Ναυτικής Παράδοσης.Το Πάρκο θα αποτελείται από το «κτίριο του Οδυσσέα», το οποίο αποτελεί και το κυρίως έκθεμα, υποστηρικτικές χρήσεις του περιβάλλοντα χώρου και τις λιμενικές εγκαταστάσεις του ΠΝ στον φαληρικό όρμο, βορείως της Μαρίνας του Φλοίσβου, οι οποίες έχουν περιέλθει στην χρήση του ΠΝ μέσω σειράς παραχωρήσεων με σκοπό την πρόσδεση των πλοίων-μουσείων / εκθεμάτων που ελλιμενίζονται στο Άλσος Ναυτικής Παράδοσης.Το νέο Κτίριο του Οδυσσέα θα συμπληρώνει το πάρκο με κλειστούς εκθεσιακούς χώρους, αμφιθέατρο, ενυδρείο και εκπαιδευτικά προγράμματα.

## Πρόσβαση και περιβάλλον
Βρίσκεται δίπλα στο Πάρκο Φλοίσβου, σε πεζόδρομο με εύκολη πρόσβαση μέσω μέσων μαζικής μεταφοράς ή ιδιωτικού οχήματος. Ο συνδυασμός φυσικού πρασίνου, παραθαλάσσιου τοπίου και ιστορικών εκθεμάτων καθιστά το Άλσος σημαντικό τουριστικό και εκπαιδευτικό προορισμό της παραλιακής ζώνης της Αθήνας.

## Παραπομπές
Abracadabra

Το "**Abracadabra**" είναι ένα τραγούδι από την Αμερικανίδα τραγουδίστρια Lady Gaga, το οποίο κυκλοφόρησε στις 3 Φεβρουαρίου 2025 μέσω της Interscope Records ως σινγκλ από το άλμπουμ *[[Mayhem (άλμπουμ)|Mayhem]]* (2025). Το τραγούδι γράφτηκε από τη Lady Gaga, τον Andrew Watt και τον Cirkut και ενσωματώνει στοιχεία από το «Spellbound» (1981) των Siouxsie and the Banshees.

Μουσικά, αποτελεί ένα ηλεκτρονικά προσανατολισμένο ποπ κομμάτι που εντάσσεται στα είδη συνθ ποπ και ηλεκτροπόπ, με επιρροές από acid techno. Η παραγωγή βασίζεται σε έντονα συνθεσάιζερ, ρυθμικά μοτίβα και σταθερό, χορευτικό beat, ενώ η δομή του τραγουδιού ακολουθεί την τυπική μορφή κουπλέ–ρεφρέν με έμφαση σε ένα επαναλαμβανόμενο και άμεσα αναγνωρίσιμο ρεφρέν. Η ερμηνεία συνδυάζει μελωδικά φωνητικά με ρυθμικά στοιχεία, συμβάλλοντας στη δημιουργία μιας δυναμικής και ατμοσφαιρικής ηχητικής ταυτότητας.

## Track listing και μορφές
* **Digital Download**

# Abracadabra – 3:43

*;Digital Download - Remix
# Abracadabra (Gesaffelstein Remix) – 3:32

## Αναφορές


Κατηγορία:Singles του 2025
Κατηγορία:Τραγούδια του 2025
Κατηγορία:Τραγούδια της Lady Gaga
Ξενοδοχείο & Καζίνο Hard Rock (Αθήνα)

Το **Ξενοδοχείο & Καζίνο Hard Rock** (Hard Rock Hotel & Casino Athens) είναι ένα τουριστικό συγκρότημα υπό κατασκευή που ανεγείρεται κατά μήκος της Αθηναϊκής Ριβιέρας στην Αθήνα, Ελλάδα.

## Ιστορία
Το 2022, ο Αμερικανικός όμιλος Hard Rock International και ο ΓΕΚ ΤΕΡΝΑ συνεργάστηκαν για την ανάπτυξη ενός ολοκληρωμένου θερέτρου στην Ελλάδα. Η κατασκευή του Hard Rock Hotel & Casino Athens ξεκίνησε το 2024 και το θέρετρο αναμένεται να ολοκληρωθεί το 2027. Το θέρετρο βρίσκεται κατά μήκος της Αθηναϊκής Ριβιέρας, στη θέση του πλέον κλειστού Διεθνούς Αεροδρομίου Ελληνικού. Ο χώρος του αερολιμένα μετατράπηκε στο Ολυμπιακό Συγκρότημα Ελληνικού για τους Ολυμπιακούς Αγώνες του 2004. Μετά τους αγώνες εκείνους, οι εγκαταστάσεις του συγκροτήματος είχαν περιέλθει σε κατάσταση εγκατάλειψης, με αρκετές από αυτές να έχουν κατεδαφιστεί. Ο χώρος μετατρέπεται στο Μητροπολιτικό Πάρκο Ελληνικού. Το Hard Rock Hotel & Casino και ο Riviera Tower είναι δύο από τα έργα που αναπτύσσονται στο νέο πάρκο. Θα αποτελεί το πρώτο θέρετρο-καζίνο που θα βρίσκεται στην ηπειρωτική Ευρώπη.
## Χαρακτηριστικά
Το θέρετρο θα διαθέτει ξενοδοχείο με 1.100 δωμάτια και θα έχει ύψος 195 μέτρων. Επίσης, στο θέρετρο θα λειτουργεί καζίνο, επιλογές αγορών και εστίασης, χώρος συνεδρίων και χώρος εκδηλώσεων γνωστός ως Hard Rock Live Theatre. Ο χώρος εκδηλώσεων θα μπορεί να φιλοξενεί έως 4.000 άτομα. Εντός του θερέτρου θα λειτουργούν 15 εστιατόρια. Το καζίνο θα διαθέτει 150 τραπέζια παιχνιδιών και 1.500 κουλοχέρηδες.

## Παραπομπές


Κατηγορία:Ξενοδοχεία στην Αθήνα
Μαραθόπιτα

Η **μαραθόπιτα** είναι παραδοσιακή ελληνική πίτα με κύριο συστατικό τον μάραθο, ένα άγριο αρωματικό χορταρικό που χρησιμοποιείται εκτενώς στη μεσογειακή και ιδίως στην κρητική κουζίνα.
## Ιστορία
Η μαραθόπιτα θεωρείται παραδοσιακή πίτα με ισχυρή παρουσία στην Κρήτη, ειδικά στη Δυτική Κρήτη και γύρω από τα Χανιά, όπου ο μάραθος φύεται άφθονος και χρησιμοποιείται σε πολλές τοπικές συνταγές.  Σύμφωνα με λαογραφικές πηγές, η πίτα αυτή χρονολογείται από τα παλαιότερα χρόνια της κρητικής αγροτικής ζωής, όταν οι οικογένειες χρησιμοποιούσαν τα άγρια χόρτα της υπαίθρου για να φτιάξουν εύκολες και χορταστικές πίτες για καθημερινή κατανάλωση.  Κάποιες παραδόσεις τοποθετούν την προέλευση της μαραθόπιτας στην περίοδο της αραβικής παρουσίας στην Κρήτη (9ος–10ος αιώνας), αν και τέτοιοι ισχυρισμοί βασίζονται κυρίως σε λαογραφικά στοιχεία και όχι σε τεκμηριωμένες ιστορικές πηγές.

## Περιγραφή
Η μαραθόπιτα αποτελεί ένα παράδειγμα ελληνικής χορτόπιτας όπου άγρια χόρτα, κυρίως μάραθος, αναμειγνύονται με ζύμη από αλεύρι, νερό, ελαιόλαδο και αλάτι.  Παραδοσιακά η ζύμη ανοίγεται σε λεπτά φύλλα και γεμίζεται με ψιλοκομμένο μάραθο, κρεμμυδάκια και άλλα άγρια χόρτα της περιοχής.  Η πίτα μπορεί να ψηθεί είτε στο τηγάνι είτε σε παραδοσιακές επιφάνειες ψησίματος, όπως το σάτσι, και σε κάποιες περιοχές ανοίγεται και ψήνεται πάνω σε καυτές πέτρες. Συχνά παρουσιάζεται με περισσότερα μυρωδικά, χορταρικά και πράσο.

## Παραλλαγές
Υπάρχουν τοπικές παραλλαγές της μαραθόπιτας που ενσωματώνουν άλλα χόρτα (π.χ. σπανάκι, ζοχούς, τσουκνίδες) και τυριά, δημιουργώντας πίτες με διαφοροποιημένη γέμιση αλλά με βάση πάντα τον μάραθο.  Σε κάποιες εκδοχές προστίθεται τυρί όπως ανθότυρο ή γραβιέρα για πιο πλούσια γεύση.

## Δείτε επίσης
* Ελληνική κουζίνα
* Κρητική κουζίνα
* Χορτόπιτα

## Παραπομπές

## Εξωτερικοί σύνδεσμοι
* 

Κατηγορία:Ελληνική κουζίνα
Κατηγορία:Κρητική κουζίνα
Κατηγορία:Πίτες
Κατηγορία:Χορτόπιτες
Λαζική

Ο όρος **Λαζική** μπορεί να αναφέρεται στα:
* Βασίλειο της Λαζικής
* Λαζική (περιοχή)
Πόδι αθλητή

Το **πόδι αθλητή**, γνωστό και ως **δερματοφυτία ποδιού**, είναι ένας τύπος μυκητιασικής λοίμωξης του δέρματος των ποδιών. Τα σημεία και τα συμπτώματα συχνά περιλαμβάνουν φαγούρα, ξεφλούδισμα, ρωγμές και ερυθρότητα. Σε σπάνιες περιπτώσεις μπορεί να βγουν φουσκάλες στο δέρμα. Ο μύκητας του ποδιού αθλητή μπορεί να μολύνει οποιοδήποτε μέρος του ποδιού, αλλά συνήθως αναπτύσσεται μεταξύ των δακτύλων των ποδιών. Η επόμενη πιο κοινή περιοχή είναι το κάτω μέρος του ποδιού. Ο ίδιος μύκητας μπορεί επίσης να επηρεάσει τα νύχια ή τα χέρια. Ανήκει στην ομάδα ασθενειών που είναι γνωστή ως δερματοφυτίαση.

Το πόδι αθλητή προκαλείται από μια σειρά διαφορετικών μυκήτων, συμπεριλαμβανομένων των ειδών *Trichophyton*, *Epidermophyton* και *Microsporum*. Κατά κανόνα μεταδίδεται μέσω της επαφής με μολυσμένο δέρμα ή με μύκητα που βρίσκεται στο περιβάλλον. Συνήθη μέρη όπου μπορούν να επιβιώσουν οι μύκητες είναι γύρω από πισίνες και σε αποδυτήρια. Μπορούν επίσης να μεταδοθούν από άλλα ζώα. Συνήθως η διάγνωση γίνεται βάσει των σημείων και των συμπτωμάτων, ωστόσο μπορεί να επιβεβαιωθεί είτε μέσω καλλιέργειας είτε με την εύρεση μυκητιακών υφών μέσω μικροσκοπίου. Το έκζεμα και η δερματίτιδα εξ επαφής μπορεί να εμφανιστούν με παρόμοιο τρόπο.

Ορισμένες μέθοδοι πρόληψης περιλαμβάνουν την αποφυγή του περπατήματος σε δημόσια ντους με γυμνά πόδια, τη διατήρηση κοντών νυχιών στα πόδια, τη χρήση αρκετά μεγάλων παπουτσιών και την καθημερινή αλλαγή καλτσών. Όταν υπάρξει μόλυνση, τα πόδια θα πρέπει να διατηρούνται στεγνά και καθαρά, ενώ μπορεί να βοηθήσει και η χρήση σανδαλιών. Η αντιμετώπιση μπορεί να περιλαμβάνει είτε την εφαρμογή στο δέρμα αντιμυκητιασικής αγωγής, όπως η κλοτριμαζόλη, είτε, σε επίμονες λοιμώξεις, τη λήψη από το στόμα αντιμυκητιασικών φαρμάκων, όπως η τερβιναφίνη. Η χρήση της κρέμας συνιστάται συνήθως για τέσσερις εβδομάδες.

Το πόδι αθλητή περιγράφηκε για πρώτη φορά στην ιατρική κοινότητα το 1908. Το πόδι αθλητή επηρεάζει παγκοσμίως περίπου το 15% του πληθυσμού. Οι άντρες επηρεάζονται πιο συχνά από τις γυναίκες. Εμφανίζεται πιο συχνά σε μεγαλύτερα παιδιά ή σε νεότερους ενήλικες. Ιστορικά πιστεύεται ότι ήταν μια σπάνια κατάσταση, η οποία έγινε πιο συχνή στη δεκαετία του 1900 λόγω της μεγαλύτερης χρήσης παπουτσιών, των αθλητικών κέντρων, του πολέμου και των ταξιδιών.

## Αναφορές
Γενικό Νοσοκομείο - Κέντρο Υγείας Λήμνου

Το **Γενικό Νοσοκομείο – Κέντρο Υγείας Λήμνου** είναι δημόσιο νοσοκομείο που βρίσκεται στη Μύρινα της Λήμνου και εξυπηρετεί τους κατοίκους του νησιού καθώς και της περιοχής του Αγίου Ευστρατίου. Αποτελεί μονάδα του Εθνικού Συστήματος Υγείας και υπάγεται διοικητικά στη 2η Υγειονομική Περιφέρεια Πειραιώς και Αιγαίου.

## Ιστορία
Το νοσοκομείο θεμελιώθηκε στις 17 Μαΐου 1928 και η ανέγερσή του ολοκληρώθηκε το 1934, με τη συμβολή της Εκκλησίας, της Παλλημνιακής Αδελφότητας «Ο Ήφαιστος» και δωρητών του νησιού.

Κατά τη δεκαετία του 1990 ξεκίνησε η κατασκευή νέας πτέρυγας (Γ΄ πτέρυγα), η οποία ολοκληρώθηκε το 2000 και τέθηκε σε λειτουργία το 2001, επεκτείνοντας σημαντικά τις υποδομές του ιδρύματος.

## Υποδομές και λειτουργία
Το Γενικό Νοσοκομείο – Κέντρο Υγείας Λήμνου διαθέτει περίπου 80 κλίνες και εξυπηρετεί τις ανάγκες πρωτοβάθμιας και δευτεροβάθμιας φροντίδας υγείας του νησιού.

Στις εγκαταστάσεις του περιλαμβάνονται κλινικές και τμήματα διαφόρων ειδικοτήτων, όπως παθολογικό, χειρουργικό, παιδιατρικό και ακτινολογικό τμήμα, καθώς και μονάδα τεχνητού νεφρού και υπηρεσίες αιμοδοσίας.

Το νοσοκομείο διαθέτει επίσης εξωτερικά ιατρεία και συνεργάζεται με διάφορες ιατρικές ειδικότητες για την κάλυψη των υγειονομικών αναγκών του πληθυσμού.

## Ρόλος και σημασία
Το Γενικό Νοσοκομείο – Κέντρο Υγείας Λήμνου αποτελεί τη βασική μονάδα υγείας της Λήμνου, εξυπηρετώντας τόσο τον μόνιμο πληθυσμό όσο και τους επισκέπτες του νησιού. Παράλληλα, λειτουργεί ως κέντρο παροχής επειγόντων περιστατικών και υποστηρίζει δράσεις δημόσιας υγείας, όπως εθελοντικές αιμοδοσίες.

## Δείτε επίσης
* Υγειονομικές Περιφέρειες της Ελλάδας
* Εθνικό Σύστημα Υγείας (Ελλάδα)

## Παραπομπές


## Εξωτερικοί σύνδεσμοι
* 

Κατηγορία:Λήμνος
Λημνου
HMS Salmon

Τα ακόλουθα πλοία του Βασιλικού Ναυτικού είχαν την ονομασία **HMS ''Salmon***:

* [[HMS Salmon (1895)|HMS *Salmon* (1895)]] - [[αντιτορπιλικό]], το [[πρωτοπόρο πλοίο|πρώτο]] της [[Αντιτορπιλικό κλάσης Salmon|ομώνυμης]] [[κλάση πλοίου|κλάσης]].
* [[HMS Salmon (1916)|HMS Salmon (1916)]] - αντιτορπιλικό κλάσης *R* το οποίο καθελκύστηκε στις 7 Οκτωβρίου 1916 και συμμετείχε σε επιχειρήσεις στα χρόνια του [[ΑΠΠ|Α΄ Παγκοσμίου Πολέμου]]. Μετονομάστηκε σε *Sable* το 1933 και διαλύθηκε για σκραπ το 1937.
* [[HMS Salmon (N65)|HMS *Salmon* (N65)]] - [[υποβρύχιο]] κλάσης *S'' το οποίο συμμετείχε σε επιχειρήσεις στις αρχές του Β΄ Παγκοσμίου Πολέμου και χάθηκε στις 9 Ιουλίου 1940.

## Παραπομπές


Κατηγορία:Ονομασίες πλοίων του Βασιλικού Ναυτικού
HMS Sealion

Τα ακόλουθα πλοία του Βασιλικού Ναυτικού είχαν την ονομασία **HMS ''Sealion***:

* [[HMS Sealion (72S)|HMS *Sealion* (72S)]] - [[υποβρύχιο]] [[κλάση πλοίου|κλάσης]] *S* το οποίο έλαβε μέρος σε επιχειρήσεις στα χρόνια του [[ΒΠΠ|Β΄ Παγκοσμίου Πολέμου]].
* [[HMS Sealion (S07)|HMS *Sealion* (S07)]] - υποβρύχιο κλάσης *Porpoise*.

Επίσης το Βασιλικό Ναυτικό ονομάζει *Sealion'' τη βάση RAF Ballykelly στη Βόρεια Ιρλανδία, όπου γίνεται εκπαίδευση στελεχών της RAF και της Ναυτικής Αεροπορίας στον ανθυποβρυχιακό πόλεμο.

## Παραπομπές


## Πηγές
* 

Κατηγορία:Ονομασίες πλοίων του Βασιλικού Ναυτικού
Σκλαβιά και Δικαιώματα των Πολιτειών

"Η Σκλαβιά και τα Δικαιώματα των Πολιτειών" ήταν μια ομιλία που έδωσε ο πρώην στρατηγός του Στρατού των Συνομοσπονδιακών Πολιτειών Ο Τζόζεφ Γουίλερ στις 31 Ιουλίου 1894. Η ομιλία αφορά τον Αμερικανικό Εμφύλιο Πόλεμο και θεωρείται μια άποψη "Καταλεσμένης Αιτίας" για την αιτία του πολέμου. Γενικά, είναι κατανοητό ότι οι Ηνωμένες Πολιτείες (η Ένωση) ήταν υπεύθυνες για τον πόλεμο και υποτιμά τη δουλεία ως αιτία.

## Πληροφορία
Η εφημερίδα Ρίτσμοντ (Βιρτζίνια) δήλωσε, "Η Βουλή των Αντιπροσώπων είναι στην Επιτροπή του συνόλου, για πιστώσεις και δαπάνες, και έχοντας υπό εξέταση το νομοσχέδιο για την άρση της κατηγορίας αποστράτευσης που βρίσκεται εναντίον του Patrick Kelleher, αργό ιδιωτικό, Εταιρεία C, Τριάντα Οκτώ Οικιακοί Εθελοντές του Ιλινόι, ο κ. Wheeler, από την Αλαμπάμα, ως μέλος της Επιτροπής για τις Στρατιωτικές Υποθέσεις, έκανε μια ομιλία".

Στην ομιλία του, ο Γουίλερ υποστήριξε ότι οι βόρειες πολιτείες, πριν από τον εμφύλιο πόλεμο, δεν είχαν συμμορφωθεί με τους όρους του Συντάγματος των Ηνωμένων Πολιτειών. Ειδικότερα, υποστήριξε ότι οι Σκλάβοι ήταν ιδιοκτησία και ότι οι βόρειες πολιτείες είχαν παραβιάσει τα συνταγματικά δικαιώματα ιδιοκτησίας των σκλάβων. Επίσης, υποστήριξε ότι όχι μόνο οι βόρειες πολιτείες ενθάρρυναν τον αποσχισμό, αλλά ότι στο παρελθόν είχαν επιδιώξει τον αποσχυσμό. Έτσι, η αποχώρηση ήταν δικαίωμα της Συνομοσπονδία. Ως ένα απόσπασμα, ο Γουίλερ υπονοεί ότι οι βόρειες πολιτείες ήταν οι ίδιες υπεύθυνες για τη σκλαβιά.

## Δείτε επίσης

* Σύνταγμα των Συνομόσπονδων Πολιτειών
* Ομιλία στο Βάλι του Τμήματος
* Νεοσυνδεδεμένοι

## Αναφορές

## Εξωτερικές συνδέσεις

* Πλήρης κειμένου της ομιλίας
Κατηγορία:Σελίδες με μη επιθεωρημένες μεταφράσεις
Ρομπ Λάιφελντ

Ο **Ρομπερτ Λάιφελντ** (**Robert Liefeld**, 3 Οκτωβρίου 1967) είναι Αμερικανός δημιουργός κόμικς. Ήταν διακεκριμένος συγγραφέας και καλλιτέχνης κατά τη δεκαετία του 1990 και είναι γνωστός για τη συν-δημιουργία των χαρακτήρων Cable και Deadpool σε συνεργασία με τους συγγραφείς Λουίζ Σίμονσον και Φαμπιάν Νισιέζα, αντίστοιχα. Στις αρχές της δεκαετίας 1990, έγινε δημοφιλής για τη δουλεία του στις σειρές κόμικς *[[Νέοι Μεταλλαγμένοι|Οι Νέοι Μεταλλαγμένοι]]* και *[[X-Force]]* της Marvel Comics. Το 1992 αποχώρησε από την εταιρεία μαζί με πολλούς άλλους εικονογράφους για να συμμετάσχει στην ίδρυση της Image Comics, η οποία με τη σειρά της ξεκίνησε ένα κύμα όπου τα κόμικς ανήκαν στους δημιουργούς τους και όχι στις εκδόσεις τους. Το πρώτο βιβλίο της Image Comics ήταν το *Youngblood* #1 από τον Λάιφελντ.

Ο Λάιφελντ έχει χαρακτηριστεί ως ένα από τα πιο αμφιλεγόμενα πρόσωπα στη βιομηχανία των κόμικς λόγω των καλλιτεχνικών του δεξιοτήτων, των επιχειρηματικών του πρακτικών και των αμφιλεγόμενων σχολίων του. Το 2012 βραβεύθηκε με Inkpot Award.

## Παραπομπές


## Εξωτερικοί σύνδεσμοι

* 

Κατηγορία:Αμερικανοί δημιουργοί κόμικς
Κατηγορία:Marvel Comics
Κατηγορία:Νικητές Inkpot Award
Κατηγορία:Συγγραφείς του 20ού αιώνα
Κατηγορία:Καλλιτέχνες του 20ού αιώνα
HMS Seawolf

Τα ακόλουθα πλοία του Βασιλικού Ναυτικού είχαν την ονομασία **HMS ''Seawolf***:

* [[HMS Seawolf (1918)|HMS *Seawolf* (1918)]] - [[αντιτορπιλικό]] [[κλάση πλοίου|κλάσης]] *S* που καθελκύστηκε το 1918 και πωλήθηκε το 1931.
* [[HMS Seawolf (47S)|HMS Seawolf (47S)]] - [[υποβρύχιο]] *S'' το οποίο καθελκύστηκε το 1935, έλαβε μέρος σε επιχειρήσεις στα χρόνια του Β΄ Παγκοσμίου Πολέμου και πωλήθηκε το 1945.

Κατηγορία:Ονομασίες πλοίων του Βασιλικού Ναυτικού
Οι Επιλεγμένες Επιστολές του Νίκου Καζαντζάκη

**Οι Επιλεγμένες Επιστολές του Νίκου Καζαντζάκη** (Αγγλικά: *The Selected Letters of Nikos Kazantzakis*) είναι συλλογή επιστολών του Έλληνα συγγραφέα Νίκου Καζαντζάκη, σε επιμέλεια και αγγλική μετάφραση του Πήτερ Μπην. Το έργο εκδόθηκε το 2012 από τον εκδοτικό οίκο Princeton University Press και αποτελεί μία από τις πληρέστερες συγκεντρώσεις της αλληλογραφίας του συγγραφέα σε οποιαδήποτε γλώσσα καλύπτοντας ένα διάστημα 55 ετών (1902 - 1957).

Στην εισαγωγή του βιβλίου, ο Πήτερ Μπην γράφει ότι ο Νίκος Καζαντζάκης έγραψε επιστολές όχι μόνο στα Ελληνικά, αλλά και στα Γαλλικά, τα Ισπανικά, τα Γερμανικά, τα Ιταλικά, ακόμη και στα Αγγλικά. Ο Πήτερ Μπην αναφέρει ακόμη ότι ο αριθμός των επιστολών του έργου είναι το ένα δέκατο των συνολικών επιστολών που έγραψε κατά τη διάρκεια της ζωής του ο Έλληνας συγγραφέας, ενώ στο έργο συμπεριλαμβάνονται επιστολές προς όλους ανεξαιρέτως τους ανθρώπους που έγραψε ο Νίκος Καζαντζάκης.

## Περιεχόμενο
Το βιβλίο περιλαμβάνει εκτενή επιλογή επιστολών του Νίκου Καζαντζάκη, οι οποίες καλύπτουν μεγάλο μέρος της ζωής και της σταδιοδρομίας του. Μέσα από αυτές αναδεικνύεται η προσωπικότητα και η πολυδιάστατη δράση του, καθώς και η συμμετοχή του σε σημαντικά ιστορικά γεγονότα του 20ού αιώνα, όπως ο Α΄ Παγκόσμιος Πόλεμος και ο Β΄ Παγκόσμιος Πόλεμος, ο Ισπανικός Εμφύλιος Πόλεμος και ο Ελληνικός εμφύλιος πόλεμος (1946–1949).

Οι επιστολές φωτίζουν επίσης την αδυσώπητα νομαδική ζωή του συγγραφέα, ο οποίος έζησε στη Γαλλία, την Τσεχοσλοβακία, την Αυστρία, τη Γερμανία, την Ιταλία, την Ισπανία, τη Σοβιετική Ένωση και την Αγγλία, και ταξίδεψε σε ακόμη περισσότερες χώρες, ενώ δραστηριοποιήθηκε ως ξένος ανταποκριτής, αξιωματούχος σε πολλές ελληνικές κυβερνήσεις και πολιτικός και καλλιτεχνικός εξόριστος.

## Κριτική υποδοχή
Η συλλογή θεωρείται ιδιαίτερα σημαντική για τη μελέτη του έργου και της ζωής του Καζαντζάκη, καθώς προσφέρει άμεση πρόσβαση στις σκέψεις, τις εμπειρίες και τις ιδέες του. Οι επιστολές αποτυπώνουν το εύρος των ενδιαφερόντων του συγγραφέα και την ενασχόλησή του με τα καλλιτεχνικά, πολιτικά και πνευματικά ζητήματα της εποχής του. Επιπλέον, η έκδοση έχει χαρακτηριστεί ως η πιο εκτενής επιλογή επιστολών του Καζαντζάκη, γεγονός που την καθιστά βασική πηγή για τη σχετική έρευνα. 

Το βιβλίο αποτέλεσε αντικείμενο βιβλιοκριτικής στη διεθνή επιστημονική κοινότητα, όπως στο περιοδικό *Byzantine and Modern Greek Studies*, όπου παρουσιάστηκε ως σημαντική συμβολή στη μελέτη του Καζαντζάκη και της νεοελληνικής λογοτεχνίας.

## Παραπομπές


Κατηγορία:Επιστολές του Νίκου Καζαντζάκη
Νταβίντ Ιακώνο

Ο Ντέιβιντ Ιακόνο (γεννημένος στις 20 Ιουνίου 2002) είναι ένας Αμερικανός καλλιτέχνης του θεάματος. Στο πλαίσιο της τηλεοπτικής του πορείας, συμμετείχε στην παραγωγή του Amazon Prime *The Summer I Turned Pretty* (2022–2023), καθώς και στη σειράτου Netflix *Dead Boy Detectives* (2024). Έχει κρατήσει τον κεντρικό ρόλο στα κινηματογραφικά έργα*Cinnamon* (2023) και *[[Jurassic World: Αναγέννηση|Jurassic World Rebirth]]* (2025).

## Πρώιμη ζωή και εκπαίδευση
Ο Ιακόνο γεννήθηκε και μεγάλωσε στο Μπρούκλιν της Νέας Υόρκης, ενώ οι οικογενειακές του ρίζες εντοπίζονται στο Μεξικό, την Ιταλία και το Πουέρτο Ρίκο. Υπήρξε μαθητής του Λυκείου Fiorello H. LaGuardia,   συνοδοιπόρος με τη Λόλα Τουνγκ, η οποία επίσης πρωταγωνιστεί στη σειρά *The Summer I Turned Pretty*.  Κατά το 2020, ο Ιακόνο εξέφρασε την πρόθεση και την επιθυμία του να φοιτήσει στο τμήμα Κινηματογράφου της Σχολής Εικαστικών Τεχνών (School of Visual Arts).

## Καριέρα
Ο Ιακόνο ξεκίνησε την ενασχόλησή του με τον χώρο του θεάματος από μικρή ηλικία, εργαζόμενος ως μοντέλο για έντυπα μέσα και περιοδικά καθώς και σε διαφημιστικές καμπάνιες.  *Σε ηλικία μόλις έξι ετών, πραγματοποίησε την πρώτη του εμφάνιση στη μεγάλη οθόνη, συμμετέχοντας στην αστυνομική ταινία τρόμου Choose*, η οποία πραγματοποίησε την επίσημη πρώτη της προβολή το 2011.Συνέχισε την πορεία του με τη συμμετοχή του στην κωμωδία-δράμα που κυκλοφόρησε το 2014 *[[St. Vincent: Ο Αγαπημένος μου Άγιος|St. Vincent]]* .  Πραγματοποίησε την πρώτη του τηλεοπτική εμφάνιση το 2015, συμμετέχοντας στη δραματική σειρά του NBC *The Slap* και στην παραγωγή περιορισμένων επεισοδίων (μίνι σειρά)του HBO *Show Me a Hero* .

Ύστερα από μια σειρά σύντομων περασμάτων, ο Ιακόνο εξασφάλισε τους πρώτους του αξιοσημείωτους ρόλους στη μικρή οθόνη το 2020, όταν πραγματοποίησε μια έκτακτη συμμετοχή σε ένα επεισόδιο της σειράς αυτοτελών ιστοριών (ανθολογία) του Netflix, *Social Distance*,  κατείχε μια μόνιμη παρουσία*,* δίνοντας πνοή στην προσωπικότητα του Bo Orlov στην νεανική κοινωνική παραγωγή *Grand Army*, επίσης στην πλατφόρμα του **[[Netflix]]**, και την ίδια στιγμή άρχισε να παίζει τον ρόλο του Eli Briscoe στο σίριαλ τουHBO Max, *The Flight Attendant* .  Έπαιξε στον δεύτερο και τρίτο κύκλο του αστυνομικού σίριαλ του Showtime *, City on a Hill,* ενσαρκώνοντας τον χαρακτήρα του Faust Aquino.

Το 2022, ο Ιακόνο ενσάρκωσε τον **Cam Cameron** στη ρομαντική σειρά ενηλικίωσης του Amazon Prime, *The Summer I Turned Pretty* .  Επανέφερε τον ίδιο χαρακτήρα στη δεύτερη σεζόν της σειράς, η οποία προβλήθηκε το επόμενο έτος.  Πρωταγωνίστησε στον ρόλο του **Eddie** στην ταινία θρίλερ *Cinnamon* με την Hailey Kilgore,  η οποία έκανε πρεμιέρα στο Φεστιβάλ Tribeca .

Ο Ιακόνο ενσάρκωσε τον χαρακτήρα του **Xavier Dobbs** στην έβδομη ταινία του franchise*[[Jurassic Park]]*, *[[Jurassic World: Αναγέννηση|Jurassic World Rebirth]]* . 

## Φιλμογραφία

### Ταινίες

### Τηλεόραση

## Αναφορές

Κατηγορία:Αμερικανοί ιταλικής καταγωγής
Επιστολές του Νίκου Καζαντζάκη προς την οικογένεια Αγγελάκη

Οι **Επιστολές του Νίκου Καζαντζάκη προς την οικογένεια Αγγελάκη** είναι συλλογή επιστολών του Έλληνα συγγραφέα Νίκου Καζαντζάκη και της συζύγου του Ελένης Ν. Καζαντζάκη, που εκδόθηκε από το Μουσείο Νίκου Καζαντζάκη το 2013, σε επιμέλεια του Θανάση Αγάθου. Το έργο περιλαμβάνει την αλληλογραφία του συγγραφέα και της συζύγου του με τον στενό τους φίλο και συνεργάτη τους Γιάννη Αγγελάκη (1881 - 1969) και την οικογένειά του, καλύπτοντας μια χρονική περίοδο σαράντα ετών (1917 - 1957).

## Περιεχόμενο
Ο Νίκος Καζαντζάκης, με το ιδιαίτερο χάρισμά του, προσέδωσε ξεχωριστή ζωντάνια και ουσία ακόμη και στο είδος της επιστολογραφίας. Από το εκτενές επιστολικό του έργο που έχει διασωθεί, σημαντικό μέρος έχει δημοσιευτεί σε εκδόσεις όπως τα *[[Τετρακόσια Γράμματα του Καζαντζάκη στον Πρεβελάκη]]*, *[[Νίκος Καζαντζάκης, ο ασυμβίβαστος]]*, και *[[Οι Επιλεγμένες Επιστολές του Νίκου Καζαντζάκη]]*.

Το περιεχόμενο του βιβλίου *Επιστολές του Νίκου Καζαντζάκη προς την οικογένεια Αγγελάκη* περιήλθε στο Μουσείο Νίκου Καζαντζάκη μέσω δωρεάς της ποιήτριας Κατερίνας Αγγελάκη - Ρουκ. Πρόκειται για τις επιστολές που ο Νίκος Καζαντζάκης, στενός φίλος του πατέρα της και νονός της, απηύθυνε στην οικογένειά της επί σειρά δεκαετιών.

Το έργο περιλαμβάνει 74 τεκμήρια, δηλαδή επιστολές και επιστολικά δελτάρια, και εκτείνεται σε μια περίοδο σαράντα ετών (1917 - 1957). Μέσα από αυτό το υλικό αναδεικνύονται ποικίλες ανθρώπινες πτυχές του Νίκου Καζαντζάκη: τα ταξίδια του στην Ευρώπη, η διαρκής οικονομική του αβεβαιότητα, οι συγκρούσεις του με εκδότες όπως ο Δημήτριος Δημητράκος και ο Κωνσταντίνος Ελευθερουδάκης, καθώς και η πολιτική του δραστηριότητα. Παράλληλα, φωτίζονται πλευρές της προσωπικής του ζωής, όπως οι σχέσεις του με τις δύο συζύγους του, τη Γαλάτεια Καζαντζάκη και την Ελένη Ν. Καζαντζάκη, η επιθυμία του να βρει καταφύγιο στην Αίγινα, η τελική εγκατάστασή του στη Γαλλία μετά τον Δεύτερο Παγκόσμιο Πόλεμο, καθώς και ο δεσμός του με τη βαφτισιμιά του, τη μετέπειτα διακεκριμένη ποιήτρια Κατερίνα Αγγελάκη - Ρουκ.

## Παραπομπές


Κατηγορία:Επιστολές του Νίκου Καζαντζάκη
Δωρεάν για παίξιμο

Τα **Δωρεάν για παίξιμο** (ΔγΠ) βιντεοπαιχνίδια είναι παιχνίδια που δίνουν στους παίκτες πρόσβαση σε σημαντικό μέρος του περιεχομένου τους δωρεάν. Ο όρος "επιχειρηματικό υπόδειγμα Δωρεάν-για-παίξιμο" ή απλώς "υπόδειγμα Δωρεάν-για-παίξιμο", αναφέρεται συλλογικά στα επιχειρηματικά υποδείγματα που τελικά καταλήγουν στη δημιουργία παιχνιδιών Δωρεάν-για-παίξιμο. Τα παιχνίδια που ακολουθούν επιχειρηματικά υποδείγματα Δωρεάν-για-παίξιμο διαφέρουν από τα παραδοσιακά εφάπαξ παιχνίδια, τα οποία απαιτούν πληρωμή πριν από τη χρήση. Τα παιχνίδια Δωρεάν-για-παίξιμο δεν πρέπει να συγχέονται με τα παιχνίδια Δωρεάν Λογισμικού, τα οποία είναι εντελώς χωρίς κόστος στην χρήση και την Λήψη. Αντιστοίχως, τα παιχνίδια Δωρεάν-για-παίξιμο αποκαλούνται μερικές φορές "δωρεάν-για-εκκίνηση", λόγω του ότι δεν είναι εντελώς χωρίς κόστος.  Ορισμένα παιχνίδια Δωρεάν-για-παίξιμο έχουν επίσης χαρακτηριστεί ως "πληρωμή-για-νίκη" — δηλαδή, οι παίκτες μπορούν να πληρώσουν για να αποκτήσουν ανταγωνιστικά πλεονεκτήματα έναντι άλλων παικτών.
 
Υπάρχουν διάφοροι τρόποι με τους οποίους τα παιχνίδια Δωρεάν-για-παίξιμο παράγουν χρήματα, παρόλο που είναι ως επί το πλείστον δωρεάν. Μια κοινή μέθοδος βασίζεται στο υπόδειγμα λογισμικού αναβάθμιση, στο οποίο οι χρήστες παρακινούνται να πραγματοποιούν μικρές αγορές, που ονομάζονται μικροσυναλλαγές, είτε για να έχουν πρόσβαση σε επιπλέον περιεχόμενο εμφάνισης ή παιχνιδιού, είτε για να προχωρήσουν πιο γρήγορα στο περιεχόμενο, είτε για να αποκτήσουν ανταγωνιστικά πλεονεκτήματα έναντι άλλων παικτών. Μια άλλη μέθοδος παραγωγής εσόδων είναι η ενσωμάτωση διαφημίσεων μέσα στο παιχνίδι.

Το επιχειρηματικό υπόδειγμα Δωρεάν-για-παίξιμο εμφανιζόταν συνήθως στα πρώτα μαζικά πολυπαικτικά διαδικτυακά παιχνίδια που απευθύνονταν σε περιστασιακούς παίκτες, προτού βρει ευρύτερη υιοθέτηση σε παιχνίδια που κυκλοφόρησαν από μεγάλους εκδότες βιντεοπαιχνιδιών για την καταπολέμηση της πειρατείας. Το υπόδειγμα έχει χρησιμοποιηθεί από παιχνίδια όπως το Star Wars: Η Παλιά Δημοκρατία, Apex Legends, Fortnite, VALORANT και League of Legends.

## Αναφορές
HMS Sentinel

Τα ακόλουθα πλοία του Βασιλικού Ναυτικού είχαν την ονομασία **HMS ''Sentinel***:

* [[HMS Centinel (1804)|HMS *Centinel* (1804)]] - [[βρίκιο]] με δώδεκα πυροβόλα το οποίο προηγουμένως ονομάζονταν *Friendship*. Βυθίστηκε στη [[Βαλτική Θάλασσα|Βαλτική]] το 1812.
* [[HMS Sentinel (1904)|HMS *Sentinel* (1904)]] - [[καταδρομικό]], το [[πρωτοπόρο πλοίο|πρώτο]] της [[Καταδρομικό κλάσης Sentinel|ομώνυμης]] [[κλάση πλοίου|κλάσης]]. Καθελκύστηκε το 1904 και πωλήθηκε το 1923.
* HMS *Sentinel* - [[αντιτορπιλικό]] κλάσης *S* το οποίο μετονομάστηκε σε *Scorpion* πριν από την καθέλκυσή του το 1942.
* [[HMS Sentinel (P256)|HMS *Sentinel* (P256)]] - [[υποβρύχιο]] κλάσης *S* που καθελκύστηκε το 1945 και διαλύθηκε για σκραπ το 1962.
* [[HMS Sentinel (1975)|HMS *Sentinel* (1975)]] - [[περιπολικό πλοίο|περιπολικό]] που προηγουμένως είχε τις ονομασίες *Seaforth Warrior* και *Edda Sun''. Εντάχθηκε σε υπηρεσία το 1984 και πωλήθηκε το 1993.

Κατηγορία:Ονομασίες πλοίων του Βασιλικού Ναυτικού
Θάνος Οικονομόπουλος

Ο **Θάνος Οικονομόπουλος** (Αθήνα, 10 Ιουνίου 1946 – Αθήνα, 28 Μαρτίου 2026) ήταν Έλληνας δημοσιογράφος και πολιτικός αρθρογράφος.

## Βιογραφία
Γεννήθηκε στην Αθήνα το 1946 και σπούδασε πολιτικές επιστήμες στο Πάντειο Πανεπιστήμιο. 

Εργάστηκε ως δημοσιογράφος σε έντυπα όπως η *Καθημερινή* και ο *Ελεύθερος Τύπος*, ενώ είχε παρουσία και στο ραδιόφωνο. Διετέλεσε επίσης διευθυντής στην εφημερίδα *Ελεύθερος Τύπος* για αρκετά χρόνια. Από την ίδρυση του ενημερωτικού ιστότοπου *iefimerida.gr* υπήρξε συνεργάτης και αρθρογράφος του -ιδιαίτερα της πολιτικής επικαιρότητας- για 15 χρόνια. 

Τα άρθρα και οι θέσεις του ήταν συχνά κατά του ΣΥΡΙΖΑ, και υποστήριζε πολιτικές θέσεις του κεντρώου και του κεντροδεξιού πολιτικού χώρου.

Ήταν παντρεμένος με τη Μαρία και είχε δύο γιους. Τα τελευταία χρόνια της ζωής του περνούσε μεγάλο μέρος του χρόνου του στην Ασέα Αρκαδίας, κοινότητα την οποία και υπεραγαπούσε. 

Απεβίωσε στις 28 Μαρτίου 2026, σε ηλικία 79 ετών.

## Παραπομπές


## Εξωτερικοί σύνδεσμοι
* Άρθρα του Θ. Οικονομόπουλου στην iefimerida.gr

Κατηγορία:Έλληνες δημοσιογράφοι
Κλίφορντ Ομορούγι

Ο **Κλίφορντ Ιομπόσα Ομορούγι** (Μπενίν Σίτι, 11 Οκτωβρίου 2001) είναι ένας Νιγηριανός επαγγελματίας καλαθοσφαιριστής. Έχει ύψος 2,11 μ και αγωνίζεται ως σέντερ για τον ΠΑΟΚ.

## Επαγγελματική καριέρα
Ο Ομορούγι, αφού δεν επιλέχθηκε στο ντραφτ του ΝΒΑ του 2025 υπέγραψε με τους Τορόντο Ράπτορς. Όμως, έφυγε πριν από την έναρξη του προπονητικού καμπ.Στις 4 Σεπτεμβρίου 2025, ο Ομορούγι υπέγραψε διετές συμβόλαιο με τη Μακάμπι Τελ Αβίβ.

Στις 12 Δεκεμβρίου 2025, υπέγραψε με τη Γαλατασαράι της τουρκικής Basketbol Süper Ligi (BSL).

Στις 31 Ιανουαρίου 2026, υπέγραψε με τον Π.Α.Ο.Κ. της Ελληνικής Καλαθοσφαιρικής Λίγκας.

## Εθνική Ομάδα
Ο Ομορούγι κλήθηκε στο προπονητικό καμπ της εθνικής ομάδας καλαθοσφαίρισης ανδρών της Νιγηρίας, στο πλαίσιο της προετοιμασίας για τους Θερινούς Ολυμπιακούς Αγώνες του 2020.

## Παραπομπές

Κατηγορία:Νιγηριανοί καλαθοσφαιριστές


Κατηγορία:Σέντερ
Κατηγορία:Καλαθοσφαιριστές Μακάμπι Τελ Αβίβ
Κατηγορία:Καλαθοσφαιριστές Πρωταθλήματος Ισραήλ
Κατηγορία:Καλαθοσφαιριστές Γαλατασαράι
Κατηγορία:Καλαθοσφαιριστές Πρωταθλήματος Τουρκίας
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Ξένοι καλαθοσφαιριστές στην Ελλάδα
Βομβαρδισμός σχολείου στη Μινάμπ

thumb|Διασώστες και παρευρισκόμενοι στο σχολείο μετά την επίθεση
Στις 28 Φεβρουαρίου 2026, την πρώτη ημέρα του πολέμου του Ιράν το 2026, το δημοτικό σχολείο θηλέων Σατζαρέ Ταγιεμπέ της συνοικίας Σαχράκ-ε Αλ-Μαχντί στη Μινάμπ, στην επαρχία Χορμοζγκάν στο νότιο Ιράν, καταστράφηκε από αμερικανικό πύραυλο Tomahawk. Σύμφωνα με μαρτυρίες που επαληθεύτηκαν μέσω δορυφορικής ανάλυσης, το σχολείο δέχθηκε τριπλό χτύπημα από τρία διαδοχικά πλήγματα. Η οροφή του σχολείου κατέρρευσε πάνω στους μαθητές. Σύμφωνα με τα ιρανικά κρατικά μέσα ενημέρωσης, σκοτώθηκαν τουλάχιστον 175 άτομα, εκ των οποίων πάνω από 100 ήταν μαθητές. Από τις 15 Μαρτίου 2026, η επίθεση ήταν η πιο θανατηφόρα από άποψη θυμάτων μεταξύ αμάχων στον συνεχιζόμενο πόλεμο.

Έρευνες που διεξήγαγαν οι *[[The New York Times]]*, CBC, NPR, BBC Verify και άλλοι, κατέληξαν στο συμπέρασμα ότι οι Ηνωμένες Πολιτείες ήταν πιθανότατα υπεύθυνες για την επίθεση. Πηγές που εμπλέκονται στην εσωτερική έρευνα του αμερικανικού στρατού για το περιστατικό επιβεβαίωσαν ότι η επίθεση σχεδόν σίγουρα διαπράχθηκε από τις ΗΠΑ, παρά το γεγονός ότι η εσωτερική έρευνα δεν είχε ακόμη καταλήξει σε τελικό συμπέρασμα. Η επίθεση καταδικάστηκε από την ιρανική κυβέρνηση, την UNESCO και άλλες διεθνείς οργανώσεις και ακτιβιστές ανθρωπίνων δικαιωμάτων ως παραβίαση του διεθνούς ανθρωπιστικού δικαίου.​​​​​​​​​​​​​​​​

## Παραπομπές


Κατηγορία:Εγκλήματα πολέμου